title: "Frankrik/s\u00f6"
text: "Frankrik es en L\u00f6n' \u00f6n Weest-Europa. \nDi Hauptstat es Paris.\n\nFrankrik es Mef\u00f6liger \u00f6n di NATO , di Europ\u00e4ische Union en di Foriinigt Natsjoonen.\n\nGeografii \n\n Di hoogst Barig fan Frankrik es di Montblanc (4.808 m). \n Di gurtest Weeterstr\u00f6\u00f6mi sen Schelde, Loire, Maas \u00e4n Rh\u00f4ne. \n Frankrik nemt 543.965 km\u00b2 fan di Warel iin. \n Paris es di gurtest Stat, man di Metropoolregioonen Marseille, Lille en Lyon haa uk muar \u00fcs jen Miljoon Iinuuners.\n \u00dc\u0111er gurt Staten sen Toulouse, Bordeaux, Nice, Nantes, Straatburg, Grenoble en Rouen.\n\nFrankriks Naibern sen:\n Belgien en Luxemborig \u00f6n Nuur\u0111en\n D\u00fctskl\u00f6n, di Swaits en Italien \u00f6n Uasten,\n Monaco, Spanien en Andorra \u00f6n S\u00fc\u0111en,\n Gurt-Britanien \u00f6n Weesten.\n\nHistoori\n\nHurom Frankrik?\nDi Grensen fan delings Frankrik sen fuar't miist lik \u00fcs di Grensen fan't ual Gallien, hur di keltisk Gallier uunet haa.\nJulius C\u00e4sar fan't R\u00f6\u00f6misk Rik nem Gallien iin, en dit wiar \u00f6n't 1. Jaarh\u00f6nert.\nDi Gallier haa da di r\u00f6\u00f6misk Spraak (latiinsk) aurnemen, en dit wiar di Gr\u00fcnlaag fuar di Franzk Spraak en Kultuur.\nDat Kristendom uur \u00f6n't 2. \u00e4n 3. Jaarh\u00f6nert dat nii Liiwing, \u00f6n't 4. \u00e4n 5. Jaarh\u00f6nert wiar al sa fuul Kristen \u00f6nerwai, dat Hieronimus fan Stridon skref, dat Gallien \"frii fan H\u00e4resie\" wiar.\n\n\u00d6n't 4. Jaarh\u00f6nert sen Germansk Grupen aur di Rhiin hent\u00f6 Gallien kaamen, fuaral Franken. Diarfan kumt waarskiint't di Naam Frankrik.\n\nFrankrik en dat Kristendom\nFan ali germansk Folksgrupen \u00fct des gurt Folkswanering wiar dit di Franken, wat \u00fcs jerst dat Kristendom \u00f6nnemen haa.\nDi Friisen en di Saksen haa des ek jerer \u00fcs \u00f6n't leeter Merelaaler d\u00f6nen. Di Saksen sen diaraur sa temelk di Leest wesen.\n\nFan K\u00f6ningen, Engelsken en Koloniien\nDi Karolingers her bit hent\u00f6 987 Macht aur Frankrik, ee\u0111er des uur Hugo Capet diar K\u00f6ning. \nTwesken 1096 \u00e4n 1270 wiar Frankrik bi fjuur Kr\u00fcztochen me \u00fcp Wai. Aur jaar normandische (jurtkaamen???) regiaret engelsk K\u00f6ningen gurt Diilen \u00f6n di Weesten fan Frankrik.\nWan K\u00f6ning Philip IV storewen wiar (1314), haa di Engelsken jaar Rocht aur di Throon forleesen.\nFrankrik her t\u00f6 des Tir fjuur maal sa fuul Iinuuners \u00fcs Engel\u00f6n. Di Engelsken her man militeerisk wat muar Kraft.\nAchter di H\u00f6nertjaarig Krich haa Engel\u00f6n sin Rochti \u00f6n't Fastl\u00f6n man dach forleesen (Bluat Calais blef bit 1558 engelsk.).\n\n\u00d6n't 17. Jaarh\u00f6nert k\u0101m di franzk K\u00f6ningskep me Ludwig XIV t\u00f6 sin hoogst Punkt.\nDiarfan wiar uk di franzk Spraak raaket: Des uur fuar di literaarisk Selskepen en di Forwalting diarfan br\u00fckt, en aur des k\u0101m di Spraak iin \u00f6n en \u00fc\u0111er kultureli Kontekst.\n\n\u00d6n't leeter 18. Jaah\u00f6nert her Frankrik masi Kolonien \u00f6n Nuur\u0111er- en S\u00fc\u0111er Ameerika, Afrika \u00e4n Asien.\n\nFranzk Rewolutsjoon, Napoleon Bonaparte\nDi Franzk Rewolutsjoon (1789) wiar dat Jen fan di Monarkii \u00f6n des L\u00f6n. Frankrik uur en Republik.\nDes Republik waareti man ek olter lung.\nAl \u00f6n't Jaar 1799 fing Napoleon I di Macht aur't L\u00f6n.\nLeeterhen uur Napoleon Kaiser fan dat jerst Franzk Rik (1804\u20131814).\n\u00d6n't Jaar 1815 uur Napoleon me sin Armee bi di Slacht fan Waterloo dialslain.\n\nJerst en taust Warelkrich\nDi Weestfront fan di Jerst Warelkrich wiar fuar't miist \u00f6n di Nuur\u0111-Uasten fan Frankrik.\nDi Strir \u00f6n di Sj\u00fctsengreewen wiar di gurtest Masenslachterii \u00f6n di Histoorii fan Frankrik.\nDi Taust Warelkrich wiar \u00fc\u0111ers, des mool k\u00fcr D\u00fctskl\u00f6n Frankrik iin \u00f6n tau Weeken iinnem. Dat wiar \u00f6n di Mai/juuni fan 1940.\n\nDemografii \n\u00d6n Frankrik lewi ombi 62,2 Milljoonen Mensken (Juuli 2008). \nEtnische Grupen\nKeltisch en latinsk me teutoonsk, slavisk, nord-afrikaansk, indochineesk, baskisk Menerhair.\nReligjoonen\n83%-88% as katoolsk, 2% protestantsk, Juuden 1%, Moslems 5%-10%, \u00fc\u0111der 4%.\nSpraaken\nFranzk es Amtsspraak, Menerhairenspraaken sen Nederl\u00f6nsk \u00f6n di Nuur\u0111weesten, Bretoonsk \u00f6n Weesten, Katalaansk en Baskisk \u00f6n S\u00fc\u0111en.\n\n\u00d6konomii \nDat Brutobenenl\u00f6nsprodukt per Haur wiar $32.600 \u00f6n 2007. In 2007 wiars 2,2% fan di hiili \u00d6konomii Loonbidreft, 20,6% Industrii en 77,2% Tiinst-Bruarwening.\n\nLuke uk diar \n Franz\u00f6\u00f6sk Antilen\n Frankenrik\n\nFutnooten"